Title: คำสั่งคณะกรรมการคุ้มครองผู้บริโภค ที่ 1/2556 เรื่อง ห้ามขายสินค้า "อุปกรณ์ไฟฟ้าช็อตสำหรับแกล้งคน" เป็นการชั่วคราว

คำสั่งคณะกรรมการคุ้มครองผู้บริโภค

คำสั่งคณะกรรมการคุ้มครองผู้บริโภค
ที่ ๑/๒๕๕๖
เรื่อง
ห้ามขายสินค้า อุปกรณ์ไฟฟ้าช็อตสำหรับแกล้งคน
เป็นการชั่วคราว[๑]

ด้วยปรากฏว่าในปัจจุบันมีการขายอุปกรณ์ไฟฟ้าช็อตสำหรับแกล้งคน
ที่ผลิตออกมาในรูปแบบต่าง ๆ เช่น หมากฝรั่ง รีโมทรถยนต์ ปากกา สวิตซ์เปิด - ปิดไฟฟ้า
โดยอุปกรณ์ดังกล่าวใช้หลักการช็อตด้วยไฟฟ้า
สำนักงานคณะกรรมการคุ้มครองผู้บริโภคจึงได้ส่งสินค้าให้ห้องปฏิบัติการของภาควิชาวิศวกรรมไฟฟ้า
คณะวิศวกรรมศาสตร์ จุฬาลงกรณ์มหาวิทยาลัย ดำเนินการทดสอบ
พบว่าอุปกรณ์ไฟฟ้าช็อตสำหรับแกล้งคนมีค่าแรงดันไฟฟ้าสูงสุดประมาณ ๕๐๐ - ๑,๐๐๐ โวลต์
สามารถจ่ายกระแสไฟฟ้าไหลผ่านอวัยวะของร่างกายได้อย่างต่อเนื่องและคงที่ตลอดระยะเวลาที่กดหรือดึงอุปกรณ์นั้น
ซึ่งอาจทำให้เกิดกระแสไฟฟ้ารั่วตามผิวหนังสูงเกินกว่า ๐.๐๒ แอมแปร์
มีผลให้บุคคลอาจหมดสติ หรือถ้าหากกระแสไฟฟ้าสูงเกินกว่า ๐.๒ แอมแปร์ จะทำให้ผิวหนังบริเวณที่เป็นเส้นทางการเดินของกระแสเกิดเป็นรอยแผลไหม้ได้
สินค้าดังกล่าวอาจเป็นอันตรายต่อเด็กเล็กหรือผู้ป่วยโรคหัวใจ

คณะกรรมการคุ้มครองผู้บริโภคในการประชุมครั้งที่ ๑/๒๕๕๖ เมื่อวันที่
๓๑ มกราคม ๒๕๕๖ ได้พิจารณาแล้ว มีความเห็นว่า มีเหตุอันน่าเชื่อว่าสินค้าที่เรียกกันว่า
อุปกรณ์ไฟฟ้าช็อตสำหรับแกล้งคน
เป็นสินค้าที่อาจเป็นอันตรายแก่ผู้บริโภค
และมีความจำเป็นเร่งด่วนที่จะต้องป้องกันอันตรายและคุ้มครองผู้บริโภคให้ได้รับความปลอดภัยในการใช้สินค้าชนิดนี้
จึงมีมติให้มีคำสั่งห้ามขายสินค้าที่เรียกกันว่า อุปกรณ์ไฟฟ้าช็อตสำหรับแกล้งคน เป็นการชั่วคราว

อาศัยอำนาจตามความในมาตรา ๓๖ วรรคสาม
แห่งพระราชบัญญัติคุ้มครองผู้บริโภค พ.ศ. ๒๕๒๒
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งตามมาตรา ๒๙ ประกอบกับมาตรา ๔๑ มาตรา ๔๓ และมาตรา ๔๕ ของรัฐธรรมนูญแห่งราชอาณาจักรไทย
พุทธศักราช ๒๕๕๐ บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการคุ้มครองผู้บริโภค จึงมีคำสั่งดังต่อไปนี้
(๑) ห้ามขายสินค้าอุปกรณ์ไฟฟ้าช็อตสำหรับแกล้งคนเป็นการชั่วคราว
จนกว่าคณะกรรมการคุ้มครองผู้บริโภคจะมีคำสั่งยกเลิก  ทั้งนี้ ให้รวมถึงการให้เช่า ให้เช่าซื้อ
หรือจัดหาให้ไม่ว่าด้วยประการใด ๆ โดยเรียกค่าตอบแทนเป็นเงิน
หรือผลประโยชน์ตอบแทนอย่างอื่น ตลอดจนการเสนอหรือการชักชวนเพื่อการดังกล่าว
(๒) ให้ผู้ประกอบธุรกิจซึ่งประสงค์จะขาย ผลิต สั่ง
หรือนำเข้ามาในราชอาณาจักรซึ่งอุปกรณ์ไฟฟ้าช็อตสำหรับแกล้งคน
ทำการติดต่อกับสำนักงานคณะกรรมการคุ้มครองผู้บริโภค
เพื่อดำเนินการทดสอบหรือพิสูจน์สินค้าดังกล่าวว่าไม่เป็นอันตรายแก่ผู้บริโภค
ภายในสามสิบวันนับแต่วันประกาศในราชกิจจานุเบกษา

ทั้งนี้ ตั้งแต่บัดนี้เป็นต้นไป

สั่ง ณ
วันที่ ๕ กุมภาพันธ์ พ.ศ. ๒๕๕๖
วราเทพ  รัตนากร
รัฐมนตรีประจำสำนักนายกรัฐมนตรี
ประธานกรรมการคุ้มครองผู้บริโภค

ปริยานุช/ผู้จัดทำ
๒๐ กุมภาพันธ์
๒๕๕๖

โชติกานต์/ผู้ตรวจ
๑๙ มีนาคม ๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๒๓ ง/หน้า ๔๑/๑๘ กุมภาพันธ์ ๒๕๕๖